Papersnake/gushiwen huggingface dataset:
临高台
王勃（唐代）

临高台，高台迢遰绝浮埃。瑶轩绮构何崔嵬，鸾歌凤吹清且哀。

俯瞰长安道，萋萋御沟草。斜对甘泉路，苍苍茂陵树。

高台四望同，帝乡佳气郁葱葱。紫阁丹楼纷照耀，璧房锦殿相玲珑。

东弥长乐观，西指未央宫。赤城映朝日，绿树摇春风。

旗亭百隧开新市，甲第千甍分戚里。朱轮翠盖不胜春，叠榭层楹相对起。

复有青楼大道中，绣户文窗雕绮栊。锦衾夜不襞，罗帷昼未空。

歌屏朝掩翠，妆镜晚窥红。为君安宝髻，蛾眉罢花丛。

尘间狭路黯将暮，云间月色明如素。鸳鸯池上两两飞，凤凰楼下双双度。

物色正如此，佳期那不顾。银鞍绣毂盛繁华，可怜今夜宿娼家。

娼家少妇不须颦，东园桃李片时春。君看旧日高台处，柏梁铜雀生黄尘。
马祖接石巩赞
释智愚（宋代）

草枯山欲冷，逗晓入重云。一箭无双中，何如射一群。
读郭汾阳传
何吾驺（明代）

震主声名虑祸胎，当筵红粉故铺排。今人未作中兴事，先办堂前十二钗。
翠凉
胡仲弓（宋代）

千章古木影萧森，未必山林如许深。才见眼前成绿暗，一年又负种花心。
闲思
陆游（宋代）

沟水细无声，窗扉晚更明。
帘开燕双入，人静鹊群行。
青李求初至，黄醅酿已成。
出门无奈嬾，不是傲公卿。
九日
朱熹（宋代）

故国音书阻一方，天涯此日思茫茫。风烟岁晚添离恨，湖海尊前即大荒。

薄宦驱人向愁悴，旧游惟我最颠狂。细思万石亭前事，辜负黄花满帽香。
秋怀 其十一
韩淲（宋代）

秋来事幽讨，发兴不能休。此身幸未老，焉能营菟裘。

西山发秀色，南涧渟清流。山水无尽藏，似足供我谋。

天然有奇妙，不待人力修。光景逐昏旦，节物因春秋。

吏事非吾乐，世态非吾忧。耕凿图饮食，蚕缲作衾裯。

更愿长丰登，庶几足所求。
次儿瀹以诗四首道各意因两用其韵
陈著（宋代）

膏粱道之贼，资财人所奴。
不如贫而乐，客至菜一厨。
次韵李光祖南山四偈 其四
陈渊（宋代）

未暇南山访隐居，祇应无处不逢渠。凭君一省从前梦，莫叹离群岁又除。
和外舅夙兴三首
黄庭坚（宋代）

暑逐池莲尽，寒随塞雁来。
衣裘虽得暖，狐貉正相哀。
僧汲辘轳晓，车鸣关锁开。
不因朝鼓起，来帙乱书堆。
癸巳正月在杭州作四首 其二
刘基（明代）

江城阴气凝，积雨春凄凉。出门何所见，但见瓦砾场。

新庐各有主，店舍亦巳张。市人半荷戈，使客尽戎装。

回首旧游地，惨淡寒烟黄。怅焉念所思，恻怆心中伤。
宿田家竹亭
裘万顷（宋代）

我家西山巅，四壁皆此君。
朅来事奔驰，日与茅苇亲。
方思坡仙事，恐入俗士群。
止我宿者谁，此君满其门。
欣然千百夫，一见若故人。
夜深清风来，好音梦中闻。
呼童启北窗，为渠炷炉芬。
登蓟门用家则堂韵
汪元量（宋代）

蓟门高处小凝眸，雨后林峦翠欲流。
车笠自来还自去，笳箫如怨复如愁。
珍珠络臂夸燕舞，纱帽蒙头笑楚囚。
忽忆旧家行乐地，春风花柳十三楼。
寄左先辈
谭用之（五代）

狂歌白鹿上青天，何似兰塘钓紫烟。万卷祖龙坑外物，

一泓孙紫耳中泉。翩翾蛮榼薰晴浦，毂辘鱼车响夜船。

学取青莲李居士，一生杯酒在神仙。
第一百九十五
文天祥（宋代）

眼中万少年，得志行所为。
白马蹴微雪，追随燕蓟儿。
题冯公夙家藏方壸神岳琼林图
王恭（明代）

吾爱方壶子，翩翩列仙流。咽津结龙虎，逍遥与天游。

有时发仙秘，戏扫琼林秋。趋然粉墨外，坐使真华愁。

兹峰表神岳，漫漫元气浮。祥飙转琪树，肃飒珊瑚钩。

玄凤隐朝景，三花媚灵湫。伐毛紫霞里，濯足泉萝幽。

黄金变绿髓，千岁栖蓬丘。世人哂丹汞，饭稻甘蜉蝣。

披图有遐想，其将方外求。
口占送纸鹤帐与王克家中书
刘宰（宋代）

雪翎丹顶更玄裳，持赴君家六尺状。
午枕不须蛮素问，主人心地正清凉。
效陶潜体诗十六首 其六
白居易（唐代）

天秋无片云，地静无纤尘。团团新晴月，林外生白轮。

忆昨阴霖天，连连三四旬。赖逢家酝熟，不觉过朝昏。

私言雨霁后，可以罢馀尊。及对新月色，不醉亦愁人。

床头残酒榼，欲尽味弥淳。携置南檐下，举酌自殷勤。

清光入杯杓，白露生衣巾。乃知阴与晴，安可无此君。

我有乐府诗，成来人未闻。今宵醉有兴，狂咏惊四邻。

独赏犹复尔，何况有交亲。
生查子
周紫芝（宋代）

新欢君未成，往事无人记。行雨共行云，如梦还如醉。

相见又难言，欲住浑无计。眉翠莫频低，我已无多泪。
春日独坐，寄郑明府
李白（唐代）

燕麦青青游子悲，河堤弱柳郁金枝。长条一拂春风去，

尽日飘扬无定时。我在河南别离久，那堪坐此对窗牖。

情人道来竟不来，何人共醉新丰酒。
倒犯
吴文英（宋代）

茂苑、共莺花醉吟，岁华如许。江湖夜雨。传书问、雁多幽阻。清溪上，惯来往扁舟、轻如羽。到兴懒归来，玉冷耕云圃。按琼箫，赋金缕。回首词场，动地声名，春雷初启户。枕水卧漱石，数间屋，梅一坞。待共结、良朋侣。载清尊、随花追野步。要未若城南，分取溪隈住。昼长看柳舞。
吴季子墓阙
周密（宋代）

百世人传十字碑，春秋圣笔著褒辞。龟趺十丈知何用，徒使刘叉笑退之。
次韵徐端明师川清明见访小集
张扩（宋代）

撩人春色浩无边，多病清羸挽不前。书舍忽陪金殿客，花时犹不汉宫烟。

翰林剧饮赋千首，焦遂高谈惊四筵。更著新声定场屋，元轻白俗浪争先。
【中吕】醉高歌过喜春来
顾德润（元代）

宿西湖
梅花飘雪漫山，杨柳和烟放眼。画船稳系东风岸，金缕朱弦象板。
春融南浦冰澌散，酒醒西楼月影悭，一天星斗水水云寒。名利难，诗酒债且填还。
华亭百咏·沙冈
许尚（宋代）

千里平沙地，联通江海湄。
谩传因激浪，疑是蚌成基。
送严翰林还京
徐问（明代）

钤山太史旧比邻，十载思君白发新。词翰早开三殿色，旌旗今发九江春。

沙边别意怜芳草，天外羁愁望紫宸。为报中朝知己道，江城凋敝只宜贫。
闻劝农二使渡江访胡丞隐居
夏竦（宋代）

宅临殷羡投书渚，门拥维摩问疾人。
诏使舣舟应访道，雨花交影隔西津。
题郝伯常雁足诗
袁桷（元代）

深羁孤馆鬓毛斑，猛虎摇鬒障海寰。玉树已歌归逝水，羽书难射隔平山。

不须羝乳终回汉，肯学鸡鸣诈度关。一寸蜡丸凭雁寄，明年春尽竟生还。
寄张真父舍人
陆游（宋代）

天上紫微省，莺花绕直庐。
逢时身鼎贵，忧国鬓先疏。
憔悴元当弃，牵联也得书。
犹能下榻否？拟卜瀼西居。
反艳歌曲复三山林斗南
五迈（宋代）

谁作艳歌曲，律清语不尘。
杂之古乐府，意态甚迫真。
谓余欠妩媚，宜为众女嗔。
方怜长门闭，渐喜汤沐新。
此曲岂不后，所似非吾伦。
生为奇男子，无辨许国身。
有手要折槛，不炙许史门。
有头要叩墀，不拜五侯尘。
昵昵儿女语，煦煦妇人仁。
夕泣缘失宠，朝欣为承恩。
此非奴事张，定是妾效秦，
是为赤有臭，何止黄不纯。
因君词婉美，感我意酸辛。
正恐漆园女，嗤点我辈人。
仰和何仆射还宅怀故诗
庾信（南北朝）

紫阁旦朝罢，中台夕奏稀。无复千金笑，徒劳五日归。

步檐朝未扫，兰房昼掩扉。菭生理曲处，网积回文机。

故瑟馀弦断，歌梁秋燕飞。朝云虽可望，夜帐定难依。

愿凭甘露入，方假慧灯辉。宁知洛城晚，还泪独沾衣。
将至大横驿舍舟乘舆暮行山中 其二
卢琦（元代）

月轮转头上，溪籁奏足底。人行山翠中，叶落雨声里。

虚名为一官，行子在万里。行行重行行，日夕聊复止。
连日至瞿唐谒白帝祠登越公三峡堂徘徊览古共成十二绝 其六 石笋
王十朋（宋代）

白帝祠前石笋三，根连滟滪立相参。不知此石能言否，往事应同老柏谈。
当气出唱五章 其五
姚燮（清代）

稽首君侯前，愿祝千万年。樽中有酒不醉，白日落海月上天。

天门日烂，海水漫漫。人间有光，地下无旦。山根纠结相嵯峨，天门翕赩流霞多。

天门自霞，海水自波。
上巳宴集懋社十二首 其八
瞿士雅（清代）

一路鲜云杂彩霞，春风吹我入仙家。

共欢天意同人意，多事红花映白花。行乐最宜连夜景，衔杯懒更问生涯。

玉轮顾兔初生魄，绿野堂开占物华。
三月十六日至柯桥迎子布东还
陆游（宋代）

江国常年秋雁飞，吾儿远客寄书稀。
道途一见相持泣，邻曲聚观同载归。
草草杯盘更起舞，匆匆刀尺旋裁衣。
从今父子茅檐下，回首人间万事非。
哭张玉父
刘克庄（宋代）

华发客朱门，文高道又尊。
十分穷不屈，一片气长存。
篱掩湖边宅，坟依郭外村。
二孤弹旧铗，泣感孟尝恩。
鹧鸪天
朱敦儒（宋代）

通处灵犀一点真。堪随紫橐步红茵，个中自是神仙住，花作帘栊玉作人。

偏淡静，最尖新。等闲舞雪振歌尘。若教宋玉尊前见，应笑襄王梦里寻。
戏成两绝奉简章仲孚兼呈宗师 其二
吕本中（宋代）

沈郎爱客如爱酒，章子问诗如问禅。肯共寒炉拨残火，共搜佳句作新年。
吊厓山三首 其一
林皋（明代）

慈元旧殿尽荆榛，碑压颓垣鸟迹新。惟有忠魂长不没，怒涛犹撼海门津。
秋暮书怀
张舜民（宋代）

忆昔曾游处，俄经二十年。
重来人不识，独想事依然。
北海知刘备，荆州小仲宣。
如何骑骏马，徼倖学开边。
颂古三十二首
释明辩（宋代）

转位投机觅更难，回途复妙岂相关。
新丰洞口翻波浪，一扫须教彻底乾。
沁园春 大风雪中过周孝候墓
万廷仕（清代）

十里春城，千秋古墓，老树峥嵘。正悲风四起，枭呼木末，浮云低正，厓拄冰泠。

屐齿迷离，帽檐攲侧，扑面飞花煞有情。方凝伫，恍灵旗高飐，长剑空横。

他时闲眺闲凭，奈此际崚嶒冰雪撑。似剡溪乘兴，便教舟放。

灞桥冲冻，赢得诗成。何处玉龙，霎时战败，一片抛鳞御甲声。

还追忆、忆沙场星陨、遗恨难平。
春日郊行有感
蒋超（清代）

糁绿嫣红郭外稠，花开不待客登楼。穗头鹤发黄扉客，多少青春是梦游。
寄李公择郎中
秦观（宋代）

节旄淮畔脱秋风，忽跨鲸鱼上碧空。
华秀两跗当重露，文成五色在高桐。
江南又说衣冠盛，廷右仍瞻礼乐隆。
朝睍既升淮海见，瀌瀌雨雪自消融。
辛巳正月十六日张云斋过访郭舜元高飞卿持草
家铉翁（宋代）

市人欢呼赏元夕，覉人掩关玩周易。
易中具足光明灯，一灯散作千百亿。
粤从上元甲子到于今，经几上元此灯炯炯如一日。
静思此理发长啸，短檠孤坐看虚碧。
广文先生乃我义理朋，从我求观无尽灯。
我灯无尽易无尽，五行阴阳太极惟一心。
东邻有客好奇逸，袖出异书光芒与我易相射。
平生但识羲孔元之元，不省虚皇大道玄中玄。
我欲与君互酬答，各妙其妙勿以言语传。
会得易中极玄中玄，与子日日张灯作上元。
吊张处士墓不至而返因简幼于仲君 其二
王世贞（明代）

念汝庐居地，藤萝使径迷。祇应今夜柏，重见夜乌啼。
独步芝山
丘葵（宋代）

平生独往愿，颇得山林趣。
轻阴春漠漠，淡日随行屦。
犹嫌影趁人，特入深深处。
览蜀宫故城作
宋祁（宋代）

国破江山老，人亡岸谷摧。
鸳飞今日瓦，鹿聚向时台。
故苑犹霏今，荒池但劫灰。
赪遗糊处壤，阖记数残枚。
恨月窥林下，悲风觅陇来。
依城狐独速，失厦燕裴回。
废社纔存柳，阴垣自上苔。
有情惟杜宇，长为故王哀。
次韵无咎别後见寄
陆游（宋代）

平日杯行不解辞，长亭况是送君时。
几行零落僧窗字，何限流君乐府诗。
归思恰如重酝酒，欢情略似欲残棋。
龙蛇飞动无由见，坐媿文园属思迟。
同赵敬甫京口游桃李园作
张元凯（明代）

春风江上丽人多，酒气花香暖自和。回合朱方皆鹫岭，氤氲赤水尽鲸波。

何嫌树密藏楼阁，却爱花秾照绮罗。扶醉不归城郭去，武陵渔棹一相过。
忆父禹都
林以宁（清代）

晓登百尺楼，遥望中条山。天际有白云，日夕自往还。

去来何寥邈，引领难追攀。谁云生女好，少长违亲颜。

岂不眷庭闱，安能事间关。问寝久疏阔，视膳良以艰。

回步循南陔，踯躅涕汍澜。
临江仙
华文炳（清代）

毕竟今朝留不住，随郎且下西洲。平分离恨与郎谋。

旧愁郎自认，容妾认新愁。

谁道愁来还合并，欲分新旧无由。无情最是木兰舟。

趁潮过浦口，流泪滴矶头。
白杨行
吴志淳（元代）

钟陵东门白杨树，行人指点是双墓。墓中夫妇俱少年，一双白璧薶黄泉。

黄泉相逢语呜咽，一一从前向郎说。前年郎去客三山，今年郎归白骨还。

当时自画蛾眉样，今日却写郎容颜。容颜转似心转切，叫郎不应心断绝。

生时不得逐郎行，死时却与郎同穴。丹青遗像留人间，年年泪竹寒生斑。

当年曾过延平渡，还见双龙化剑湾。堂前既无父与母，堂下又无儿与女。

使妾有子堂有姑，丹心一寸那能枯。六朝盛事付流水，忠义几人能到底。

秋风月冷凤凰来，与郎同上吹箫台。
雨后乞御正殿行请次韵
苏泂（宋代）

已成霖雨慰黎蒸，圣主斋居尚穆清。
奏许正朝仍玉食，尽回喜色见民情。
衣篝不惜添梅润，签帙从堆乱叶声。
要雨雨来天便许，不须更卜白鼍鸣。
和熊叔雅四咏 其二 清湖骤雨
刘子翚（宋代）

快雨不相期，平湖忽萧飒。坐久日明檐，繁声静中灭。
冬至祀先有感
赵仲修（宋代）

井臼辛勤又一年，仗谁齎恨到重泉。
离骚空纪高阳后，蓝缕过重蚡冒前。
终亦有人分鼠璞，只今无俸置豚肩。
男儿七尺须重戟，独掩蓬蒿扫纸钱。
丁卯校艺贡院作
曹元用（元代）

席庐清昼列千袍，射策词场百战劳。明日京华春榜揭，蓬莱天近五云高。
七月游圭峰呈白沙陈先生 其二
区越（明代）

江湖浪迹几星霜，拂袖归来觅上方。行庙有碑昭大节，老松无叶庇僧廊。

三江远远通熊海，万室鳞鳞奠古冈。兰蕙深林窥不见，好风时为荐幽香。
梦作
方回（元代）

几年于此矣，愁鬓雪垂垂。
已悟身为幻，犹能梦作诗。
百骸谁不朽，一念未全衰。
用尽平生力，唯吾影自知。
句
李堪（宋代）

桐乡留语葬，铭路在生悲。
同阮亭先生遥和李侍郎读水经注忆洞庭韵
盛符升（明代）

闻说巴陵倚洞庭，君山如画见图经。岷峨雪尽寒潭碧，云梦波连湖草青。

九派微茫看楚泽，数峰仿佛拥湘灵。知君回首曾游处，远思萧然入杳冥。
送胡正仲二首 其二
王质（宋代）

稍稍秋风吹客衣，浮云斜照送将归。摇开楚岸蝉方急，行到吴江雁已飞。

直恐相思衣带缓，无令问讯驿书稀。一牛鸣地难倾倒，何况山川道路违。
和王录事次卢疏斋送饶教诗
龚璛（元代）

白发冷官来学校，江上秋蘋催雨棹。居然閒寂竟何为，升木之猱那复教。

官长毋庸责功效，大府参军同好乐。我尝技痒得渠搔，醉眼却将高下较。

贫无才能食家稍，寤寐九关多虎豹。天寒钟鼓不分明，剥啄送诗惊睡觉。

传闻汉诏重儒流，雅欲文章存大较。分付王维孟浩然，明主时呼玉堂儤。
风上
方岳（宋代）

年光何啻蛇赴壑，仕宦略如鱼上竿。
畴昔本无温饱志，归来只上等閒看。
人间万事风涛急，雨外一蓑天地宽。
潮落海门烟树绿，举头已不见长安。
重逢谢将军
沈周（明代）

十年归鬓雪纷纷，桑影榆阴日半曛。帅府别开新院落，监门还识旧将军。

行逢战蚁临阶看，坐爱歌莺隔树闻。耻向太平憔悴尽，英雄无地觅高勋。
交州守岁用老杜画山水歌韵
张弼（明代）

水穷天南江，陆穷天南石。超忽万里岁云迫，我生无处无行迹。

万来除夕安博郊，交墟入夜晖文璧。辉光一自东海东，潮汐正与交南通，翩然归思骖虬龙。

迷途滉瀁不知处，手奉日月搏罡风。交人恋岁意无比，蛮童小舞歌下里。

骚动诗肠不肯降，拟激狂澜东注水。
莺鸣十章寄戚伯瑞
彭龟年（宋代）

莫克匪己，莫玩匪理。
有怀于是，不知子之所止。
蜡梅四首
杨万里（宋代）

蜜蜂底物是生涯，花作餱粮蜡作家。
岁晚略无花可采，却将香蜡吐成花。
萍乡客舍
戴复古（宋代）

草罢惜春赋，持杯亦鲜欢。
檐楹双燕语，风雨百花残。
小阁无聊坐，征衣不耐寒。
地炉烧石炭，强把故书看。
次韵送邓祭酒 其四
员兴宗（宋代）

去去不忧豺虎边，阳关几作絮飞旋。挥金将对父老语，锄豆勿遣根株连。

闭目时教风扫地，沉心大似水涵天。西湖淡妆君念否，十客何时十指然。
又叠前韵荅邃翁先生二首 其二
邵宝（明代）

金鼍山畔洞庭涯，咫尺寒香道路赊。雪夜不回仙客棹，春风元在相君家。

地应有律能生黍，天亦多情为雨花。投我琼瑶何以报，拟将归向北堂誇。
又南明示众
苏泂（宋代）

寂寂松门竟日闲，更无金锁与玄关。
时人欲识南明路，过得溪来便上山。
颂古四十四首
释师范（宋代）

南岳峰前老石头，怜儿何事不知羞。
为人点眼长伸脚，直至而今懒不收。
【中吕】粉蝶儿　集中州韵
黑老五（元代）

从东陇风动松呼，听叮咛定睛睁觑，望苍谩钝广黄芦。却樵夫，遇渔父，递
知机携物。便盘旋千转前湖，看寒山晚关滩渡。
【醉春风】指是志诗书，友酬酒就举。盘桓欢玩拼欢娱，吟音饮足。足。己
意微舒，答他佳趣，渐纤瞻录。
【红绣鞋】才在怪歪崖捱步，磨过多过河渠，野赊斜隔这些疏。沉吟林阴阻，
甘探淡淡儒，趁村门人问取。
【石榴花】望湘江港上长芦，笼松拥洞横铺。视茨此是尔之居，小樵笑老夫。
行岭登途，下凹凸狭压搓芽树，迈崖侧阶歪路。野接茄结隔斜铺，看关还滩但
慢弯沽。
【斗鹌鹑】毒雾睹古渡糊突，吾不如读书杜甫。小道道老稻樵枯，那华那
华架橹，荡浆慌忙向穰荡宿。暗谈贪担担夫，偎碎萎翡翠宜图，岩崦渐濂纤淹
出。
【十二月】小鸟鹊高巢梢噪呼，骑一骑急喜避崎岖。乌酥土枯湖古渡，岚惨
淡庵勘堪图。看看晚残山慢阻，忙忙莽望穰荒伏。
【尧民歌】呀，陇东哄贡冲松动猛风毒，自姿尔思此诗赋。蓝关暂俺暗参吾，
那家他把夹芭居。抽首就踌躇，裁划该载孤，闷昏奔村门去。
【耍孩儿】盘桓疃畔峦端路，见一个绕倒忉骚老夫。穿一领袖头露肘旧绸服，
骑一匹便鞭扌扇蹇嫣驴。轻行停省惊睁目，迤<辶里>即迷失记途，多因是抹坡错
过多过阻。虫蛩蜂丛猛动，禽吟林阴荫疏。
【四煞】那厮儿拿瓜那塔要这老儿近身频问取，那厮儿故徒不顾都胡觑；那
老儿欠谦廉俭粘拈絮，那厮儿奸亻孱还顽懒惮语。缠绵转见涎天暮，那厮儿始使
兹之指视，这老儿既知喜己眉舒。
【三煞】你望那草桥拗小道绕，青菱萍正径出。那里有雨余渠处淤墟土，
艰难涧湾潺寒滩返岸残山晚，助苦楚雾模糊古墓枯芜毒虎伏。荒凉苍莽羊肠曲，
黑泥壁颓摧废驿，杂下凹答撒沙湖。
【二煞】感咱岚淡黯，近人云称逐。那里有帘纤渐堑粘签足，跌斜歇客歇遮
尔舍，在拐挨槐窄矮屋。兀良望烘风松朦胧从东去，那槎牙夹芭巴他家打火，
休忧愁扣柳邮有酒投壶。
【煞尾】那厮儿本分蠢钝淳，这老儿别也扯柘苦。听称名姓叮咛诉，则向那
聚旅无虞去处宿。
云末峰
蒋之奇（宋代）

遥睇青冥绝险生，山翁相指乱云横。不知身世在何许，但觉满怀风露清。
简姜贵宪闻过诗
李贤（原德）（明代）

古人喜闻过，信为百世师。君子能成德，赖友以相规。

奈何今之能，讳疾而忌医。訑訑距人谏，不善何由知。

心惟耻下问，自用不能移。甘心守孤陋，寡助亲亦离。

若人究其见，无乃愚且痴。念此恒自省，观生验我为。

吾友具三益，顾我实所资。但愿忘人势，有过忠告之。

武公臻耄耋，求戒辞愈卑。况予知非岁，考祥岂惮疲。

位高才不称，战兢恒自持。断断无他技，盍簪意欲縻。

小德已出入，毋俾大节亏。望君不我弃，善行勖我施。

俯仰无愧怍，致此非君谁。幸免取讥诮，岂独相追随。
人日
李光（宋代）

人日灵川县，山深雪未融。谁知桂岭北，宛似浙江东。

墟市人烟合，僧窗竹径通。杖藜闲信步，日暮怯溪风。
相和歌辞。从军行
乔知之（唐代）

南庭结白露，北风扫黄叶。此时鸿雁来，惊鸣催思妾。

曲房理针线，平砧捣文练。鸳绮裁易成，龙乡信难见。

窈窕九重闺，寂寞十年啼。纱窗白云宿，罗幌月光栖。

云月晓微微，愁思流黄机。玉霜冻珠履，金吹薄罗衣。

汉家已得地，君去将何事。宛转结蚕书，寂寞无雁使。

生平荷恩信，本为容华进。况复落红颜，蝉声催绿鬓。
巴东遇小雨
陆游（宋代）

西游万里亦何为，欲就骚人乞弃遗。
到此宛然诗不进，始知才分有穷时。
偈颂八十七首
释慧开（宋代）

咄这乾屎橛，生来太妖孽。
堪笑老云门。一棒打不杀。
象之晚坐有感次韵
李吕（宋代）

丈夫不作宋玉悲，珍重陶潜菊一枝。
寄傲北窗缘底事，只应真趣少人知。
览唐元成诗因而有赠
刘弇（宋代）

欲识君诗格，飘然人所难。清风生玉宇，白露滴金盘。

吟嚼充肠冷，披开绕坐寒。迥无脂粉气，字字是琅玕。
赠姚燮 其一
傅濂（清代）

哀乐满今古，独聚诗人心。诗人有真气，发之为元音。

客夜读君诗，如闻太古琴。其节悲以壮，其意郁以深。

隐然闻歌泣，万响声为沈。但觉大海风，寥寥吹我衿。
偈颂一百四十二首 其一二八
释广闻（宋代）

燃无尽灯，示无尽意。藕丝窍里逗须弥，蟭螟眼中放夜市。
次韵奉答屯田宋员外
刘敞（宋代）

汗血龙文千里驹，长楸未试局庭隅。一麾几老诸侯相，五日初还建礼趋。

独得凤毛惊众目，相望花萼照亨衢。白头漫感悲秋赋，自笑妨贤此禁涂。
和尉迟侍郎夏杪闻蝉
戴叔伦（唐代）

楚人方苦热，柱史独闻蝉。晴日暮江上，惊风一叶前。

荡摇清管杂，幽咽野风传。旅舍闻君听，无由更昼眠。
送侯仲陆安岂之任
陆文圭（元代）

江上故人今送别，淮头往事独凄凉。
陂成孙叔能强楚，城破刘凄不负唐。
千载与君期事业，一区耿我老耕桑。
升平幕府应多暇，书间时时远寄将。
晓行
成鹫（清代）

佳游不惮趁清晨，野鸟啼花解唤人。有约重来春又半，青山无恙待间身。
书觉范诗后
王庭圭（宋代）

忆探骊龙颔底珠，湘山同赋夜啼乌。当时吟罢鬼神泣，此段如今扫地无。
因同年见过有感
王洋（宋代）

青似春袍色发荣，变移朱此渭催成。
琴因声急弦难续，流为池平水不鸣。
神耗恐因惊宠辱，心闲请为减经营。
贫六二十年中梦，贵贱存亡欢友生。
东坡先生挽词 其一
释道潜（宋代）

造物周千载，真材得豫章。经纶等伊吕，辞学过班杨。

德厚倾蛮貊，名高震虏羌。数奇终不偶，难与问苍苍。
题武夷
阮自华（明代）

初闻鸡犬异人间，渐入青霞细可怜。
蹊上红泉无径路，山中香雨有神仙。
每逢水尽奇峰出，若为天回曲道前。
一鉴澄潭思千古，谁当先扫石炉烟。
胡人
孔武仲（宋代）

天街极目如平水，胡人走马天街里。南宫宴罢晚色深，宿雨初乾尘不起。

胡巾满插汉京花，雕鞍一簇浓如霞。

千蹄撇过在顷刻，闪电飞星不留迹。路旁看者如堵墙，街使传呼俱辟易。

朝家和戎七十年，只矢不射胡中天。尔曹不必夸驰骋，官家无意窥幽燕。

稳将金帛北归去，万岁千秋祝明主。毡车满野春草长，任尔祁连山下住。
持国遗食
梅尧臣（宋代）

乞食非为贫，妻病妾且死。
晨爨不暖釜，朝饭亦辍匕。
遗我我所恤，食我我所耻。
我耻曾我求，我恤宁我止。
应乏岂在丰，赴义实未鄙，
漂母殊下乡，为惠得终始。
和陶读山海经十三首韵送机简堂自景星岩再住隐静 其十一
吴芾（宋代）

古无住持事，但只传法旨。有能悟色空，便可超生死。

庸僧昧本原，岂识西归履。买帖坐禅床，佛法将何恃。
惠泉泉之良也惠泉酿酒酒家之重台也漫吟一绝以为惠泉解嘲
全祖望（清代）

是谁招曲氏，重为此泉羞。出山原已浊，何况过糟邱。
小园落成自题 其二 漱芳榭
那逊兰保（清代）

小室青溪曲，疏阑碧玉文。池光轻漾月，石洞冷嵌云。

观水知鱼乐，餐霞许鹤分。玲珑窗格子，树外是斜曛。
用夹谷子括吴山晚眺韵十首
方回（元代）

抖擞羁怀强自宽，时登吴阜一閒观。
陆机不作莼羹在，雷焕无踪剑气寒。
倏忽池台荒草合，等閒歌舞落花残。
兴亡生死真常在，命要深知分要安。
由下关复之广陵
野蚕（清代）

风落寒潮塞雁横，严关重泊一篙轻。人间诗草无官税，江上狂篙有酒名。

几点塔镫离建业，半钩沙月又芜城。不知何处潜吹笛，夜雨潇潇十载情。
山中夜坐
文及翁（宋代）

悠悠天地间，草木献奇怪。
投老一蒲团，山中大自在。
贺陈讲书谋仲诹璋庆
王迈（宋代）

好是橙黄橘绿时，津津黄色上双眉。
十为良月阳将长，一索民男喜可知。
南外□房开宅相，西清荷橐长孙枝。
青春拾芥收科第，须记麟庠客有诗。
秋游六首
邵雍（宋代）

先秋颢气已潜生，洛邑方知节候平。
庭院乍凉人共喜，园林经雨气尤清。
回舟伊水风微溜，缓辔天津月正明。
自有臯夔分圣念，好将诗酒乐升平。
岁暮度朋山岭登山庵追慕先人不胜悲怆因用杨
蒲寿宬（宋代）

岁寒霜露感，况复度高深。
云木犹如此，苔矶不忍临。
溪流一线碧，门对两山岑。
含涕危亭曲，遗言尚可寻。
送周知丞之官桐庐
刘植（宋代）

潮满桐江上，秋风洗印时。
字民知最近，占位莫嫌卑。
纸尾书名大，松边得句迟。
定怀东阔老，无复寄来诗。
秋夕怀友
储泳（宋代）

楼高不敢眺，愁思满沧洲。
有梦隔千里，无书过一秋。
晴风吹野树，落日照寒流。
客里添萧索，何时得共游。
江边梅树
刘秉忠（元代）

江边缭绕惜芳丛，绝笔天真在眼中。素艳乍开珠蓓蕾，暗香微度玉玲珑。

一枝倒影斜斜月，满树浮光细细风。明日行经山下路，几回特地驻青骢。
郡圃无海棠买数根殖之
王十朋（宋代）

少陵诗史有遗阙，海棠名花辄湮没。孤芳千载逢苏仙，竹篱一笑嫣然发。

我从蜀锦亭边来，遥入苍苍烟雨窟。绮霞晓抹神女肌，香醪春醉明妃骨。

鲜鲜丝蕊垂更袅，点点燕脂匀未歇。半含欲吐不胜情，沐露梳风睡明月。

为开酒尊苦多病，欲插一枝羞白发。照眼千株未观蜀，回首十年深忆越。

何人好事呼名友，姚魏不容矜阀阅。凝香有地胡不植，负郭无园何处谒。

不烦飞鹄衔子来，自买芳根带花掘。明年高堂来燕子，想见繁红映林樾。

栽花老守在何许，雁荡山中采薇蕨。凭谁为问花消息，有梦遥惊山突兀。

自惭不是召伯棠，那得诗人歌勿伐。
敬和老人览镜
洪咨夔（宋代）

西谷柴车手自巾，风吹不到庾郎尘。
回光返照千江月，复命归根一点春。
永昼同窗陶处士，凉宵专席竹夫人。
徐公好丑浑休问，认取青铜镜裹真。
题画
仇远（元代）

纷纷鸡鹜一冥鸿，全放全收旦暮同。
各为稻粱飞不起，偶然相聚小池中。
赠林艾陵
李一契（明代）

白日不再媚，黄花无终期。美人入我怀，援琴写寸私。

明月流丹楹，照见金玻璃。杯空明月在，对此重悽其。
忆故庐
郑刚中（宋代）

不如当日在山家，修竹丛中一迳斜。
饱食醉眠浑没事，风朝雨夜祗愁花。
冬至後一日书
陆游（宋代）

霜霰新冬後，年龄大耋时。
功名久无梦，文字略存诗。
丘垄归何憾，琴书付有儿。
痴人痴到底，更欲数期颐。
水调歌头·玉琯届良月
佚名（宋代）

玉琯届良月，璇极炳明星。适当季舍，有梦应麒麟。但愧衡门深隐，偶尔玉川添累，还解振家声。乐章歌一阕，笔阵扫千军。羡君侯，为学富，焕文清。青云咫尺要路，曳紫更腰金。顾我荆榛虽茂，其奈栋材无用，何似八千椿。君王行赐宴，礼重敬如宾。
赤虺河行
杨慎（明代）

君不见赤虺河源出芒部，虎豹之林猿猱路。层冰深雪不可通，之寻建木撑寒空。

明堂大厦采梁栋，工师估客穿蒙笼。此水奔流似飞箭，缚筏乘桴下蜀甸。

黯淡滟滪险倍过，海洋流沙争一线。谁驱乌鹊役鼋鼍，秋涛夏潦息盘涡。

柏亭云屏济川手，奠民枕席休干戈。安得脩为夷唐道，镌刻灵陶垂不磨。
句 其一
释净照（宋代）

盘馔春多笋，厨薪湿带苔。
又和 其九
郭祥正（宋代）

寻春眷眷惜春回，四序相新一气催。桃李无言贪结子，野棠閒淡为谁开。
吊汨罗
齐己（唐代）

落日倚阑干，徘徊汨罗曲。冤魂如可吊，烟浪声似哭。

我欲考鼋鼍之心，烹鱼龙之腹。尔既啖大夫之血，

食大夫之肉。千载之后，犹斯暗伏。将谓唐尧之尊，

还如荒悴之君。更有逐臣，于焉葬魂。得以纵其噬，

恣其吞。
西征次韵屠巡察三首 其二
黄衷（明代）

天上绣斧光煌煌，巡台笑靖古狼荒。千山澒洞铁骑走，万窟瑟缩长蛇藏。

严霜乍飞日杲杲，时雨欲下云霙霙。溪翁拥彗贺还祝，迟公洒扫同心堂。
赐镜湖一曲
林希逸（宋代）

拜赐归湖曲，生涯只此湖。三韩云不远，一镜月同孤。

天语书黄云，波光照白须。柴扉当雁鹜，采地即菰蒲。

殿下投笺乞，波间弄桨娱。不妨眠井底，醉入八仙图。
次韵沈泽夫逍遥歌
史浩（宋代）

在昔蒙庄有至言，万物逍遥天地间。大鹏斥鴳异禀赋，随性奚假人防闲。

怒飞未觉宇宙隘，决起那知世界宽。洪纤有量莫相越，智巧不用常优閒。

默观万化尽如许，脱悟此理行非艰。但当涵养取深造，工夫祇在澄心源。

心源澄寂固能应，视彼所寓皆居安。佳哉蒙庄岂诞妄，所得实自吾孔颜。

远则兼善非附势，穷而独处非左计。陋巷箪瓢依圣师，何殊禹稷游平世。

脩仙欲生成大幻，佞佛欲死是乾慧。死生之说本同归，原始当求一言契。

了知吾道出世间，学渚深流不思济。遂令前辈薄后人，直谓轲死真无继。

此生造化曷可轻，勿为名利思营营。吹嘘呼吸勤吐纳，导引致寿先熊经。

后枯正藉一溉力，且使既老身康宁。向上更须观一著，一之所起犹未形。

从渠海岱自更貌，何止一阅三千龄。守一还期守真一，真一诚通能事毕。

吾之所取进乎技，解牛中得养生术。
和林子望二绝 其二
陈藻（宋代）

劝君莫要叹无官，幸有田园在故山。满室清风满林月，人生何事胜于閒。
苦寒行
贯休（唐代）

北风北风，职何严毒。摧壮士心，缩金乌足。冻云嚣嚣，

碍雪一片下不得。声绕枯桑，根在沙塞。黄河彻底，

顽直到海。一气抟束，万物无态。唯有吾庭前杉松树枝，

枝枝健在。
明史杂咏四卷三李文正东阳 其一
严遂成（清代）

经济虽然倚介夫，二公归去势终孤。横流都作抽帆计，画寝空悬负扆图。

此狱可生宜善解，斯文将坠要潜扶。保全国体知多少，识得丹心一片无。
春日偶成二首 其二
华幼武（元代）

船头细雨湿渔蓑，船尾桃花漾碧波。借问东君知得否，江南春色已无多。
黄山云海歌
吴锡麟（清代）

黄山山顶三十六芙蓉，芙蓉削出波溶溶。但见白波渺瀰岩窦出，不闻窾坎镗鞳鸣洪钟。

匹练轻舒散复聚，瞬息回头失林坞。渐涌悬崖百丈涛，苍茫一气涵天宇。

就中尤爱天都高，忽惊蜃气迷㟹嶆。卷舒叆叇本无迹，嘘吸直欲浮鲸鳌。

轩辕容成不可遇，种松老讶龙鳞露。愿跨长空博望槎，高歌南浦云流句。
四时四首 其二 夏
梅窗（宋代）

曲涧跳珠碎，丛山叠翠浓。竹新敷影薄，閒看倚枝筇。
金缕曲 其三 药阶桂舟叔客醴陵书后附寄
赵庆熹（清代）

楚地皆奇妙。数行程、某山某水，想曾游到。水驿篷窗山驿店，受尽星霜多少。

闲指点、黄陵之庙。可有鹧鸪啼庙里，说声声、不若归来好。

飘泊意，感同调。

苍茫落日青天小。望城头、咿咿画角，一丝红照。客路加餐须稳健，且吃黄粱饭饱。

切莫向、西风懊恼。记取春江三月浪，把桃花、归买湘波棹。

人聚散，似飞鸟。
道彭泽
张耒（宋代）

姓陶令尹今何在，空补陈编归去来。
安得春江作春酒，百年长与子衔杯。
偈颂八十五首 其四十九
释妙伦（宋代）

鲍叔眼下安眉，赵哥口边著耳。蓦然狭路相逢，两个是甚面嘴。
晚过华荡
郭谏臣（明代）

岁晚江乡路，风生画鹢轻。坐看山色远，行爱练光明。

落日孤帆影，寒沙一雁声。归途趁明月，不必惮宵征。
倒押前韵
彭汝砺（宋代）

幽斋置图史，相与乐清辰。世路宽鞿靮，心茅得斧斤。

圭蓬思魏阙，寤寐想枫宸。困阨孟东野，羁穷朱买臣。

惠时空有策，知己尚无人。迹退心犹锐，时穷道益伸。

凤潜倾帝阁，龙蛰望天津。业负青云器，宁期白屋民。

第增材德富，休笑室家贫。荜户此时隐，金门异日臻。

世途虽晏晏，边寇尚辚辚。邂逅得归汉，箴规当借秦。

安危归指画，可否属经纶。力振朝纲弊，期增治具新。

致君儒者事，康世士之仁。蓄极符亨矣，无羞困辱身。
徐安叟郊居
李新（宋代）

旋补疏篱短短遮，郊居初似厌纷华。
邻灯林腹几萤小，市路山纷一线斜。
衰草缀珠看晓露，暮天飞墨数归鸦。
怜君近嵊头浑白，两泪临风数祭拿。
辛巳夏七月
郑思肖（宋代）

辛巳夏七月，初五日正午。太白灿然见，太阴亦俱睹。

索历验其次，太白躔在午。兵争周分野，天下气当吐。

敬以诗识之，储为史官补。
独游 其二
潘咨（清代）

从天乞作幸民身，游尽青山未息轮。溪壑秋来如静女，关河时豫类间人。

到天一候凭携屐，亘古千家可择邻。六十三年吟里过，昔贤安逸恐无伦。
题名画大观十帧 其四 古木寒溪
弘历（清代）

寒溪烟霭濛，略彴支溪曲。苍然古木间，可以结茅屋。
柳初新 寄怀高舜木
曹贞吉（清代）

当年快作春灯聚。曾踏遍、砖街雨。帝子高台，将军法曲，弹指旧游如雾。

见说乌衣俦侣。未消磨、平生豪举。

脆管哀丝频度。入新声、香奁词赋。午桥鱼鸟，平泉树石，都是泥人情处。

待跨个、青驴归去。与君上、云门山路。
秋灯
缪赞熙（清代）

空庭冷月逼窗纱，兀坐焚膏隐恨赊。顾影自怜秋里客，连床分照梦还家。

云山万里经飘梗，霜柝三更正落花。辜负儿时书味永，寒釭伴我尚天涯。
和峻伯蓬莱阁六绝 其三
王世贞（明代）

绛节秋逢鸾鹤群，安期遣信欲相闻。袖中亦有千年枣，不羡瀛洲五色云。
奚左藏挽诗二首
洪咨夔（宋代）

理学不远复，躬行毋自欺。
志虽千万往，材仅二三施。
花竹觥筹密，云山步屐迟。
眇然人物裹，公竟止於斯。
久雨三首 其二
苏葵（明代）

浮云结层阴，霭霭昆崙顶。旧雨正如膏，今雨却成眚。

野老泣锄犁，书生悲土梗。我欲诛玄冥，豪曹试锋颖。
过青阳驿使风
梅尧臣（宋代）

天应怜逆旅，乞与顺风初。
不假卒添力，任从帆自惭。
燕搀舟尾健，鷁漱水花余。
会与王都近，何须问疾徐。
戏作三星行送曹子野归楚时予亦将归里
袁宏道（明代）

石公先生，汝生以郑为宅，以水为度。眠龙痴蛟鞭其尾而不飞，唯有蛰龙闻雷而起。

仰天潝潝如有诉，所乐者瘦壤清泉，所吟者溪风月露。

有窍无心何所郁以鸣，不过感时触机如风行于空而万窍自怒。

隐流缁客，目为山中之韶頀。识者又以为偏枯冷，淡似于陵仲子之清，轩辕弥明之句。

石公抚几而笑曰：曹君汝岂敦煌之索，平原之辂。

长安冠带隘巷陌而相求，胡为乎逐西风而远去。

君既脂车，余亦戒路。望江上之青峰，指湘皋之红树。

汉沔相踞，一衣带水，俟君于油口之渡。左公城外绿刺天，便是巨擘高吟处。
送僧二首
段成式（唐代）

形神不灭论初成，爱马乘闲入帝京。

四十三年虚过了，方知僧里有唐生。

想到头陀最上方，桂阴犹认惠宗房。

因行恋烧归来晚，窗下犹残一字香。
送唐孟方教授三首
陆文圭（元代）

御儿溪北浣征衣，重拂苍苔旧钓砚。
有弟对壮思久别，呼儿置酒话迟归。
和从韦明府觅绵竹
史浩（宋代）

县以竹名佳致在，令君节与竹俱高。何妨乞取千竿翠，月影翻风似碧涛。
临终偈
崔婆（宋代）

西方一路好修行，上无条岭下无坑。去时不用著鞋袜，脚踏莲花步步行。
次韵四首寄德基兼呈侍郎公 其二
李处权（宋代）

蒙尘天子尚戎衣，南国旌旗正伐鼙。国士伤时多刺怨，王官失路有悲啼。

似闻叔向方图晋，亦报夷吾未去齐。易地皆然心寸折，钓竿吾欲老磻溪。
白鹭亭
刘挚（宋代）

危亭跨城巅，因洲名白鹭。开轩二水上，寓目万景赴。

风涛豢鱼龙，烟云变汀渚。孤禽点钟山，片席下吴浦。

闲人得闲愁，凭栏叹今古。脉脉临长江，寒潮自来去。
韦偃牧马图
苏轼（宋代）

神工妙技帝所收，江都曹韩逝莫留。
人间画马惟韦侯，当年为谁扫骅骝。
至今霜蹄踏长楸，圉人困卧沙垅头。
沙苑茫茫蒺藜秋，风??雾鬣寒飕飕。
龙种尚与驽骀游，长秸短豆岂我羞。
八銮六辔非马谋，古来西山与东丘。
禁林宴会之什
杨徽之（宋代）

星移岁律应青阳，得奉群英集玉堂。
龙凤双飞观御札，云霞五色咏天章。
禁林渐觉清风暖，仙界元知白日长。
诏出紫泥封去润，朝回莲烛赐来香。
二篇称奖恩尤重，万国传闻道更光。
何幸微才逢盛事，愿因史册纪余芳。
送臻师二首
李商隐（唐代）

昔去灵山非拂席，今来沧海欲求珠。

楞伽顶上清凉地，善眼仙人忆我无。

苦海迷途去未因，东方过此几微尘。

何当百亿莲花上，一一莲花见佛身。
溪上
林应亮（明代）

清溪流不极，林际带疏钟。
鸟道连山屋，滩声落水春。
涨消新有岸，云起本多峰。
愁对猿啼峡，乡关烟树重。
次韵谢尉公靖同游北园五首
韩维（宋代）

阴阴乔木交，竦竦修竹翠。
黄花与丹实，夹路何琐细。
是辰雨新足，支策问田事。
一感孤征鸿，泪落衣襟际。
遇仙桥和南坦淩溪
黄衷（明代）

溟溟春雾午山迷，野雉低飞柳浪西。尘网密时仙亦远，石桥疑杀武陵溪。
送致明之高沙三首
刘子翚（宋代）

忽惊风袂去翻翻，老子吟毫强更援。
底事幽怀却成恶，鹅峰一点入离樽。
予告客不能饮酒尝使宾主俱劳客言有二事便可痛饮谓对花对佳人予病眼难看花从照律师授四分律远妇人作绝句谢客
晁说之（宋代）

眼病身持四分律，流芳巧笑两如何。从教酩酊非吾事，免得醒来恨更多。
访羽士黄庭赋梅峰卧雪
林鸿（明代）

梅峰清绝地，中有学神仙。日晏无鸡犬，云閒枕石眠。

秋风松子落，夜月涧声悬。蝶梦蘧然觉，无言但草玄。
次韵张问给事喜雨
苏辙（宋代）

已收蚕麦无多日，旋喜山川同一云。
禾黍趁时青覆垅，池塘流润渌生文。
两宫尚废清晨集，中禁初消永夜薰。
仓粟半空民望足，深耕疾耨肯忘君。
紫陌行
韩上桂（明代）

圣朝明日丽中天，汉代祥云接御烟。
百二关河开锦绣，三千龙虎护幽燕。
幽燕士女多婉娈，洛渭风尘同眷恋。
但学吹箫驾碧空，岂惜鸣銮买歌扇。
晓漏铜龙报早春，青阳景物动芳辰。
太史书云呈玉叶，将军履剑动勾陈。
岭外调风应，衡端淑气臻。
文从星汉转，治逐斗杓新。
斗杓星汉浮兰汜，象管鸾笙催帝里。
罗浮山上月衔梅，上苑林中云缀李。
共道朝来斗彩春，谁知腊里偷寒芷。
春气竞萌芽，春光照碧沙。
枯崖藏翠草，古木发琼葩。
渭水桥边千万户，武陵源上两三家。
流风一溯龙城遍，往日关河如自变。
水濯黄金条，庭抽青玉线。
江云黯黯度游龙，江雪融融湿飞燕。
飞燕翩翻上画梁，游丝杂沓卷垂杨。
朱门锁后谁冲钥，衡宇开斜亦任香。
沉吟报道春将度，侠客妖容满前路。
紫带珠缨络玉骝，银丝铁网妆瑶辂。
照人宝剑递成行，映日金环移远步。
金环宝剑逼泠泠，牵车策马未曾停。
何处依微开古刹，何处阴深度帝京。
龙鞭轻指点，宝勒近丁宁。
相看一水隔，并笑百花明。
仙郎此去同谁伴，浮英落缕争相半。
丹瞿九道接重楼，紫陌千条横广汉。
磴路复崖雪未稀，铜沟别墅冰将泮。
为寻春色倚嵯峨，谁料春心系茑萝。
驱驰岂惮金川水，窈窕还临宝镜波。
北渚夜来少，南山朝更多。
同为斗草戏，齐作采兰歌。
相顾红颜私懊恼，人生安得长美好。
去年花比今年饶，今年春比去年早。
闻道宫城辇道东，照人丹杏挹春风。
江心小李不同白，洞口纤桃一样红。
荼迍架上栖双鸟，杨柳溪头落并鸿。
荷衣新试浅，柏盖旧成丛。
漱水珠花射，敲冰爽气冲。
行行更向曲江浒，两岸落花急带雨。
青萍碎出日还浮，弱荇微牵风更舞。
锦瑟佳人娇上春，吹笙王子结成邻。
有情飞鸟能相伴，无意游蜂只自嗔。
双双蛱蝶衔须并，匝匝鸳鸯比翼频。
抽手为郎折江芷，更上一枝春更美。
丛棘牵裳步却难，凌波度袜泥防滓。
但取嫣妍效妾欢，何辞婉转为君死。
箫鼓中流发浩音，桂棹轻移傍绿阴。
云鬟斗出千峰玉，宝靥斜开万树金。
万树霏微但一色，水底龙文涵湜湜。
葡萄樽下几倾红，竹叶杯中频送碧。
锦带同心结，香袿连理织。
眼前一片欢，别后庸相识。
迟迟落日挂春晖，只可贪花满袖归。
芳潭紫萼携来重，碧沼朱英恨不违。
归鞍竞隘关前毂，冉冉红尘散金谷。
翡翠支持草际深，珊瑚错落花中蹴。
止水犹含旖旎香，竹梢尚系轻盈縠。
寂寞空林野鸟啼，凄凉暮雨玄猿哭。
目极萧然怅远游，早春何地不消愁。
亦有花间题纨扇，亦有袖里觅银钩。
从前已对蟾蜍月，别后新添嵒鹊楼。
始信太平多景象，蕙叶兰文波泱漾。
盛年春色住盘龙，满目风光留户网。
独有经行客子悲，貂裘已破黄金资。
风流不减张京兆，磊落谁嗟向子期。
琴心懒奏凤皇曲，彩笔羞裁芍药诗。
茫茫天地一何大，石涧飞虫递鸣籁。
轻风不散故乡愁，细草长萦行野慨。
只有南枝号合欢，谩说忘忧树北背。
尘生莱甑几怜人，病处牛衣徒自悔。
振翮何时入御堤，上林还借一枝栖。
手调商鼎盐梅和，曲应虞弦舞袖低。
涸鲋亦思回润辙，枯杨犹自发荣稊。
春风一夕能相识，鹰作鸠声亦解啼。
秋暮出关即事
戴炳（宋代）

俗尘汩汩负清游，重出城来已暮秋。水洗柳根攲断岸，霜摧芦叶拥荒洲。

乡音不到愁来雁，野性无拘羡去鸥。可惜一堤明月好，隔关难作夜深留。
句
张无梦（宋代）

壶中一粒长生药，待与苏州太守分。
赠董君竹梧亭
何梦桂（宋代）

买得园亭乐赋归，一庭碧映参差。
自怜封户培新笋，更喜添孙养嫩枝。
翠柚倚看云影乱，银床坐对月阴移。
沉香栏北花如故，富贵无心懒赋诗。
入峡寄弟
孟浩然（唐代）

吾昔与尔辈，读书常闭门。
未尝冒湍险，岂顾垂堂言。
自此历江湖，辛勤难具论。
往来行旅弊，开凿禹功存。
壁立千峰峻，潈流万壑奔。
我来凡几宿，无夕不闻猿。
浦上摇归恋，舟中失梦魂。
泪沾明月峡，心断鹡鸰原。
离阔星难聚，秋深露已繁。
因君下南楚，书此示乡园。
漫成七首 其一
张耒（宋代）

应敌诗才惭古人，牵情春色空閒身。铺排物色虽甘拙，消散閒愁亦有神。
栈路书事
陆游（宋代）

危阁闻铃驮，湍流见磑船。
汲江人负盎，骑马客蒙毡。
梨美来秦地，橙香接楚天。
痴顽殊耐事，随处一欣然。
送王民望使占城
徐溥（明代）

炉烟袅袅蓬莱殿，天汉澄澄博士槎。玉节倚云承使命，金函绚日出皇家。

成周礼乐仪文备，异域山川景物赊。从此恩光垂草木，早归辇毂候宣麻。
昌老号竹溪
释智愚（宋代）

疏疏绿影酿寒清，高节虚心久得名。
不见月明流水处，好风时引凤雏声。
城头陈慕古君八十
罗洪先（明代）

家君昔驻城北隅，夜堂几醉迷归途。是时慕古三琪树，弟也恭敬兄怡愉。

一见欣然动颜色，质类古人多自得。二兄久矣跨鹤飞，故留难弟存矜式。

耒耜还山四十年，江城独到每凄然。丈人与见已垂白，性行只今谁比肩。

忽道称觞四月二，寿比磻溪钓璜事。自惭六十久毵然，始知五福康强冀。

凤毛庭下勤诗书，相烦执酳传芳誉。太丘孝友应难得，城市何人表里闾。
送李祠部知滑州
司马光（宋代）

东郡隄郡繇苦，曏来烟火疏。
提封百里远，生齿万家余。
贤守车缠下，疲人意纾。
行闻谣五绔，京廪满郊墟。
偶题
张九成（宋代）

道立神自昌，心閒气常正。
平生饱此味，不与时俗竞。
得失了不关，荣辱任无定。
君看富贵人，表里互驰骋。
雍容若情澹，笑语多陷阱。
见此辄自喜，魂梦亦清净。
告我同学者，谨勿落此径。
新秋
陆游（宋代）

天河渐近鹊桥时，一夜风吹斗柄移。
金井梧桐元未觉，画廊蟋蟀已先知。
青灯耿耿还相伴，白发萧萧只自悲。
犹胜玉门关外客，卧听沙雁数归期。
题泗州庵庵壁
盖抃（宋代）

十年三上未登科，此去行期昼锦过。上党有人传预兆，梦生头角见天和。
夜行至白鹿泉上
陆游（宋代）

小雨病良已，新秋夜渐长。
隔城闻鹤唳，出户逐萤光。
荒径穿蒙密，遥空望莽苍。
泉声落环佩，肝肺为清凉。
五子诗 其一 谢山人榛
徐中行（明代）

落落沧海客，高视翰墨林。披褐登燕台，悲风吹我襟。

踯躅冠盖间，四顾营知音。淫思构篇章，一一郢中吟。

交李道益广，救卢义何深。中怀皎白日，末俗徒黄金。

妻子且不问，况乃腥腐侵。食胆岂不苦，斯文故难任。

茫茫四海内，独用千古心。不学蓬蒿士，悠悠空陆沉。
赠郑琰
胡仲弓（宋代）

狂风吹覆凤凰巢，鸮鬼朝翔狐夜号。
君有朐中千古鉴，世间妍丑想难逃。
偈颂一百零二首
释绍昙（宋代）

头上漫漫，脚上漫漫。
拈掇不得，地阔天宽，
老僧住持事繁。
咏神京八景 其五 西山晴雪
陈孚（元代）

冻雀无声庭桧响，冰花洒檐大如掌。平明起视岩壑间，插天琼瑶一千丈。

夕阳微漏光嵯峨，倚栏更觉爽气多。云间落叶有径否，想见樵叟犹青蓑。
吹笙歌
殷尧藩（唐代）

伶儿竹声愁绕空，秦女泪湿燕支红。

玉桃花片落不住，三十六簧能唤风。
出城所见赋五题
宋祁（宋代）

二月水堪爱，泮流清复浑。
影深天在底，红乱日摇痕。
鹜没小舟度，鱼喁新藻翻。
有人无限思，惭愧仲长言。
梦石真赞
释慧空（宋代）

王母梦中，石佛象骨。峰前鳖鼻，僧蓝棋布。闽山神秀，尽钟于是。

提石蛇，与夺出其掌握。居德云，大千乃其游戏。使著书辅教，则联珠贯璧，不作道原作伫灵。

使俨临万众，则雷轰电激，不为德山为临济。天其有意于斯文，则无使袖手云山，友麋鹿而混吾曹于此世。

同时出家，先我闻道。既为我友，又为我兄。浮云会散，初无定踪。

晚喜其归，雪山之东。长松片石，相对两翁。遽乘六牙香象，雨后峨嵋扫空。

冰片满街留不住，使人不能无所慕。
雨中过条山
薛瑄（明代）

一夜秋空结晚阴，晓来冲雨历层岑。山回灵籁萧萧急，谷转云层漠漠深。

最厌潢流淹远道，酷怜霜菊拆秋金。却思二十年前路，岷水岷山万里心。
赠别
苏轼（宋代）

青鸟衔巾久欲飞，黄莺别主更悲啼。
殷勤莫忘分携处，湖水东边凤岭西。
和李中丞与李给事龙居雪夜同宿小酌
白居易（唐代）

宪府触邪峨豸角，琐闱驳正犯龙鳞。那知近地斋居客，

忽作深龙同宿人。一盏寒灯云外夜，数杯温酎雪中春。

林泉莫作多时计，谏猎登封忆旧臣。
横浦楼
贾成之（宋代）

横槎三月江如束，风浪萦行接天绿。
郡楼新创插云飞，尽日江山对双目。
楼中刺史幽兴长，百斛载春供不足。
韩康公坐上侍儿求书扇上二首
苏轼（宋代）

一一窗扉面水开，更於何处觅蓬莱。
天香满袖人知否，曾到旃檀小殿来。
巴江夜猿
马戴（唐代）

日饮巴江水，还啼巴岸边。秋声巫峡断，夜影楚云连。

露滴青枫树，山空明月天。谁知泊船者，听此不能眠。
谷雨
朱槔（宋代）

大点纷林际，虚檐写梦中。明朝知谷雨，无策禁花风。

石渚收机巧，烟蓑建事功。越禽牢闭口，吾道寄天公。
浣溪沙
周紫芝（宋代）

醽醁新翻碧玉壶。水精钗袅绛纱符。吴姬亲手碎菖蒲。

绥索系时新睡起，榴花剪处要人扶。心情还似去年无。
偈颂一百三十三首 其四十
释居简（宋代）

三分光阴二早过，向下文长。灵台一点不揩磨，彼自无疮。

贪生逐日区区去，终日茫茫。唤不回头争奈何。
蔡州叶翰林寄示近诗次韵八首 其二
程俱（宋代）

去年蛾眉山，痛饮真得计。新蟾继秋阳，明洁谢点缀。

今年坐蜗庐，檐溜落空砌。花开信多雨，会少苦分袂。

茫茫大块间，游子况无蒂。百年能几何，行复惊改岁。
陈小著從易知邵武军
杨亿（宋代）

奏牍金门奉帝俞，平明鸾省剖铜符。
北堂送喜应占鹊，南国思归不为鲈。
岁月天涯乡树老，烟波江上客帆孤。
会稽友婿堪羞死，邑令今来负弩驱。
偈颂一一二首 其四
释清远（宋代）

昨朝六月二十六，无角铁牛生四足。哮吼一声人未知，撼动天关并地轴。

只履又西归，唱罢胡家曲。可怜末后太分明，无限清声遍溪谷。
寄神光末宗和尚
释可湘（宋代）

万太神光涤世昏，莫知谁信有乾坤。
三山眼底多尊宿，那个来敲老观门。
宁宗朝享三十五首
真宗（宋代）

圣图广大，宗祊光辉。
假于有斋，帝命不过。
僾苦有慕，夙夜畏威。
嘉乐君子，福禄祁祁。
句
常秩（宋代）

冻杀汝阴常处士，也来骑马听朝鸡。
夜酌不能成趣辄命儿辈出韵引杯得二首
陆容（明代）

四郊丰稔听歌农，尊俎无劳为折冲。
且向座中成落魄，肯将天下议中庸。
满衣柑雾香分饤，百瓮梨云暖破封。
华发醉来搔欲短，灯前披影看鬔松。
天台玉汉桥道院八咏 其二 积果堂
吴当（元代）

几树枣如瓜，千年桃始华。渠通沧海水，门倚赤城霞。
约杨至之潘谦之登清水岩不果和潘韵
陈宓（宋代）

春入溪山几许深，拟陪杖屦远追寻。
千章古木都凝绿，百啭黄鹂尚好音。
君有佳人同笑语，我怀拙患阻登临。
移时伫立西塘上，有酒盈樽敢自斟。
鱼翅
毛士钊（清代）

击浪排空后，游鳞鼓翼时。清风生两翅，至味出双鳍。

剔作条条玉，镕成细细丝。芬芳浮鼎俎，燕饮乐咸宜。
宿旅舍题壁
袁敬所（明代）

布被藜床醉即休，蛙声聒聒屋檐头。
惊回一枕瀛洲梦，碧树啼鹃血未收。
游灵岩分韵得从字
蔡沈（宋代）

我来灵岩游，坐石披蒙葺。
悠然忘世纷，便欲脱屣从。
外峻悬绝磴，中宽峙高峰。
精庐三数间，岁久苍苔封。
寒藤结暝色，秋花敛愁客。
哀猿发清声，月影山重重。
扁舟暮江下，疏林闻夜钟。
题刘都宪登庸次第卷十首 其四 郎官应宿
苏葵（明代）

天上星辰地上官，铜章休作割鸡看。须知太史循良传，便与乾坤永不刊。
赠姚星士
于石（宋代）

姚生年来如我贫，澜翻口舌谈星辰。
凄风落日低黄尘，客路相逢眼为青。
草鞋生翼杖生鳞，一笑索我诗赠行。
我诗何足为重轻，历象妙处须推寻。
相国之生孕昴精，客星动摇归富春。
天不祚汉星坠营，泰阶或坼中台星。
大抵人事关天文，试算天下英雄今几人。
宁宗郊前朝献景灵宫二十四首
真宗（宋代）

礼文有俶，祀事孔明。
将以洁告，允惟齐精。
自兴而往，聿观厥成。
灵监下临，天德其清。
七月晦日夜坐
曾丰（宋代）

孟秋俄及晦，甲夜偶成晴。
露坐发毛冷，风餐颐颊清。
洗湔凡眼豁，抖擞肉身轻。
宋玉知何故，悲来不禁情。
雨后怆然有感
张嵲（宋代）

腾腾醉里十年事，睒睒窗前半夜灯。
老去自堪愁作伴，雨声何用更凭陵。
晚步
陈深（宋代）

偶偕二三子，处屐古城阴。
远慕求羊迹，永怀江海心。
残阳隐深巷，积雨歇高林。
自笑黄荂曲，那追白雪吟。
羊城月夜同王紫诠吴山带次蓝公漪韵
陈恭尹（清代）

众窍因成籁，一弦犹抚琴。岂能谐里耳，聊以散幽襟。

地古春怀远，杯凉夜语深。三农方望雨，明月最宜阴。
飞雪亭
魏了翁（宋代）

自荆入蜀路险绝，墨猿声中胆欲折。
万州江头舍舟楫，又趣担簦穷岌页。
危磴连云如积铁，乱石砭足十九跌。
仆夫流汗马吐舌，遥望盘龙拄天胁。
悬瀑落岩喷霏屑，中间有亭日飞雪。
十里阴风寒入发，人言此地无六月。
火云射地人不暍，谁知利欲所熏灼。
以身试险车结辙，伐性焚和火如烈。
试於此亭解羁绁，呼取大斗酌甘洁，
一饮令君消内热。
再次韵答吉老二首
黄庭坚（宋代）

水宿风餐甚劳苦，勉旃吾子富春秋。
我愧疲民欲归去，麦田春雨把锄头。
送舍弟频赴齐州三首
杜甫（唐代）

岷岭南蛮北，徐关东海西。此行何日到，送汝万行啼。

绝域惟高枕，清风独杖藜。危时暂相见，衰白意都迷。

风尘暗不开，汝去几时来。兄弟分离苦，形容老病催。

江通一柱观，日落望乡台。客意长东北，齐州安在哉。

诸姑今海畔，两弟亦山东。去傍干戈觅，来看道路通。

短衣防战地，匹马逐秋风。莫作俱流落，长瞻碣石鸿。
山中二首
曹勋（宋代）

山中从事亦贤劳，安得眠云独自高。
两席地栽青紫芥，一株树接碧红桃。
春风多可移花性，夜雨无声入土膏。
那办工夫到诗句，溪灯穿屋未编茅。
偈颂七十六首 其三十七
释子益（宋代）

忆昔玉几时，分赃不合火。今日蓦相逢，依然众恁么。

不恁么，睦州担板，云门脚跛。
慧聚杂题 西庵
李乘（宋代）

野蔓盘青上短檐，客来径草旋锄芟。禽饥闻磬来疏砌，僧饱携筇过别岩。

茶鼎引烟熏纸帐，竹窗漏月射经函。西庵门外如何景，杳杳寒泾一叶帆。
送宗弟祕校壬赴建州理掾
宋庠（宋代）

补吏唐资浅，游方汉牒遥。
贪荣亲及禄，讵悔俊沈僚。
葛咏同根庇，松期晚岁凋。
曾孙柔俗美，前识缿筩销。
人月圆 喜外至
许诵珠（清代）

月明如镜帘栊静，蓦听远人还。相逢无语，双眸暗观，众里偏怜。

最难消受，有情红泪，无恙青衫。莲花憔悴，梨花惨淡，同是辛酸。
癸丑岁暮苦苦行
林占梅（清代）

苦苦苦，频年苦，频年未有今年苦。兵燹纷纷百事乖，道途梗塞财源杜。

公私逼窘年已残，借贷何从觅阿堵。食指计千空两拳，巧妇难为无米釜。

扬威时有暴富儿，索债声高狂似虏。嗟予历过而立年，那曾遭遇此凌侮。

点金无术避无台，良策惟有装聋瞽。漫拟子云作解嘲，苦况笔笔从头数。

记自夏初遭阽危，玄冥为祟日淋漓。霪霖无霁日，沮洳无乾时。

桑田变沧海，芦灰力莫支。昆阳未战屋先毁，人畜漂没极遐迩。

死者无辜生无聊，谷价虽贱无人市。如逢富弼能赈民，祸乱未形自可止。

复因台、凤贼猖狂，销患焉能先及此。岂料凶徒藉此诱穷民，因饥夺食成群起。

一朝啸聚盈绿林，王道平平忽尔尔。出没无常肆剽掠，如虎负嵎险足恃。

可怜玩敌难成功，未发先泄事危矣。健卒群誇曳落河，登坛自诩将门子。

探穴思裹邓艾毡，渡河旋陷张方垒。满胸锐气陡然平，风声鹤唳尽疑兵。

袅獍从兹益无忌，百里溪山日纵横。亦知恶极难逃咎，思将分类避贼名。

讹言四起民摇动，漳、泉疆划斗祸成。两造焚攻焰烛天，八人到处氓无廛。

我为池鱼祸并及，凡百如扫成云烟。此时生命轻于纸，杀人食肉类屠豕。

控肝夸□肆强凶，馀骸枕藉烧无已。烧无已，痛如何。

乃父空局蹐，乃祖徒媕娿。掉头浑不顾，同室任操戈。

更有惨祸绝今古，伐幽毁骨伤天和。鲜血既流荡阴里，枯骨空抛无定河。

岂忘拨乱缘饷匮，不药之病病难瘥。小道皆荆棘，大道遍妖魔。

自夏徂秋行不得，「行不得也哥哥」。向使有病须针砭，亦宜调剂加抚摩。

虽云养痈恐贻患，庸医躁进罪更苛。加之喜功图利己，微风海上复生波。

只知高官厚禄雄豪快，其如万户千家咒詈多。鄙夫畏贼如畏虎，血仅禦贼短资斧。

遂使滋蔓久难除，聚𧓢成雷应跋扈。即今财货齐匮艰，闾阎寂寂停商贾。

矧复天寒岁暮时，巨户财竭细民苦。苦苦苦，频年苦，频年未有今年苦。
题壁
孔宗翰（宋代）

屈指从来十七年，交亲零落一潸然。婵娟再见中秋月，依旧清辉照客眠。
杂曲歌辞。变行路难
王昌龄（唐代）

向晚横吹悲，风动马嘶合。前驱引旗节，千重阵云匝。

单于下阴山，砂砾空飒飒。封侯取一战，岂复念闺阁。
题天柱观鱼尊师旧院
方干（唐代）

早识吾师频到此，芝童药犬亦相迎。

今师一去无来日，花洞石坛空月明。
挽伯父二首
洪咨夔（宋代）

白发儿随母，苍颜弟对兄。
四休元易足，一笑更何营。
论事丝弦直，存心镜面平。
德人今已矣，谁与嗣乡评。
莲叶舟
谢翱（宋代）

湿云冉冉依芳芷，楚女神弦迎帝子。天人种莲露染根，一片碧花秋堕水。

笙箫闻声影如梦，浮花漠漠船来重。神蛟蜕肠江水湄，化为五色光陆离。

中有玉人跨蛟舞，藕根断丝罥人衣。碧瞳秋发眠清夜，按肌不粟清露下。
衡门 其二
释文珦（宋代）

铁锡已高悬，残山剩水边。算年齐易卦，写梦入诗篇。

介癖游从少，幽深景物偏。衡门终日掩，吾自守吾玄。
调笑令（效韦苏州作）
吕南公（宋代）

行客。行客。身世东西南北。家林迢递不归。岁时悲盛泪垂。垂泪。垂泪。两鬓与霜相似。
满江红 东湖观莲
黄裳（宋代）

绿盖纷纷，多少个、云霄仙子。应是有，瑶池盛会，靓妆临水。

无奈轻盈风信急，瑞香乱翠红相倚。谁共吟、此景竹林人，桃溪士。

时雨过，明珠细。朝雾染，香腮腻。轻舟破幽径，烦襟都洗。

第一朵须寻华池景，寿觞边偶得龟千岁。乘兴泻、云液落新荷，休辞醉。
颂证道歌·证道歌
释印肃（宋代）

或是或非人不识，是非不到休疑忆。
他真不若自家真，推倒绳床何损益。
元正诗
辛萧（魏晋）

元正启令节，嘉庆肇自兹。咸奏万年觞，小大同悦熙。
十三夜雨寻霁枯坐篷底一镫荧然感事怀人悢悢不已叠九日黄楼韵
葛金烺（清代）

愁人坐愁日兀兀，归心勃逐征鸿发。暝合极浦帆影迟，雨收隔岸屐声滑。

伊人乃在秋一方，何处凌波见罗袜。芦摇残滴时作声，如鱼唾沫闻喋呷。

悬知今夜山中人，快趁一犁负长锸。水程羁梦梦难归，风影刮镫镫乍杀。

冥然入定辟支，恨不将身皈梵刹。破篷留隙吟商飙，宵深时答响咿轧。

峭寒刺面殊洒然，知有霜华篷背压。清景一失逋难追，欲补已如齿成齾。

东方渐高岸柝沈，葭薍丛中闹鹅鸭。吟成凄绝不忍听，柁尾水惊流霅霅。
别李三
元稹（唐代）

阶蓂附瑶砌，丛兰偶芳藿。高位良有依，幽姿亦相托。

鲍叔知我贫，烹葵不为薄。半面契始终，千金比然诺。

人生系时命，安得无苦乐。但感游子颜，又值馀英落。

苍苍秦树云，去去缑山鹤。日暮分手归，杨花满城郭。
和顾德彰閒居四咏 其三 冬暖
顾清（明代）

流金破肉总鸿钧，十月由来是小春。应为几年阴作沴，故教残岁物回新。

朔南自古殊风气，刑德于时有屈伸。閒客未知调燮事，愿因和煦幸罢民。
念奴娇（双陆和坐客韵）
辛弃疾（宋代）

少年握槊，气凭陵、酒圣诗豪余事。缩手旁观初未识，两两三三而已。变化须臾，鸥飞石镜，鹊抵星桥□捣残秋练，玉砧犹想纤指。

堪笑千古争心，等闲一胜，拚了光阴费。老子忘机浑谩与，鸿鹄飞来天际。武媚宫中，韦娘局上，休把兴亡记。布衣百万，看君一笑沈醉。
南浦 浦滕王阁怀古
喻综（明代）

天高气爽，看平楚、落叶动秋声。南国惊霜征雁，带影下寒城。

漠漠轻舟过雨，湿帆飞远、几点微星。更萧条鸦集，陌头衰柳，残照万峰青。

瑟瑟江澄染练，忆从前、何事不凝情。日月销磨今古，不见旧旗旌。

青雀黄龙何在，也阶除、惟有树长生。叹去来、月上栏杆，空际水波明。
行次滕县
陈学洙（清代）

望里烟生雉堞低，滕阳城外草萋迷。井田旧业安征税，淳朴遗风厌鼓鼙。

青杏园林禽上下，绿杨村舍水东西。此中乡土殊堪乐，莫惜从容驻马蹄。
用文之韵赋岩桂 其一
张扩（宋代）

叶底倒悬香作团，鹅黄新染色初乾。晚秋风露易摇落，合属幽人仔细看。
赠鲍钦止 其二
葛胜仲（宋代）

红尘衮衮厌朝班，官寺深藏洛尾湾。识擢早惊郎位峻，招寻今见水仙閒。

高标自置羲皇上，俗眼从教季孟间。仓氏一官宁久困，禁途供奉政才难。
甘州遍·又题秋林候雁图
杨葆光（清代）

秋风起，旅曲唱甘州。动离愁。雁书可有，声声唱晓，有人野眺猛书头。

耽宦兴，几春秋。清霜老木如许，何处尚勾留。惊鸿渺，影渡白蘋洲。

倦遨游。归来大好，松菊小园稠。
满庭芳 春晚客居，感悼自遣
何振岱（清代）

欲暝层阴，无欢孤我，客居早掩重门。楝花风峭，如梦过残春。

一晌支颐念往，梨花雨、摇荡芳魂。些微淡，如人瘦减，却是旧灯痕。

前尘。都撇了，药烟病榻，粉泪罗巾。尽淘愁刬恨，总是酸辛。

漫信寻常燕子，能商略、别后黄昏。空惆怅，青琴驷雾，琼岛杳灵真。
缴回友人转示诗卷
张炜（宋代）

拾得骊珠不秘藏，来寻识眼共平章。
临风一盼留书架，夜夜豪光射竹房。
与刘邦直
胡直孺（宋代）

梦魂南北昧平生，邂逅相逢意已倾。楚国山川千叠远，隋堤烟雨一帆轻。

我无健笔翻三峡，君有长才肃五兵。同是行人更分首，不堪风树作秋声。
送师孙昧禅人
释法薰（宋代）

十五为僧二十归，途中莫比在家时。
老僧留浙汝回蜀，三昧从来古不知。
望江南
净圆（宋代）

娑婆苦，终日走尘寰。不觉年光随逝水，那堪日白发换朱颜。六趣任循环。

今与古，谁肯死前闲。危脆利名才入手，虚华财色便追攀。荣辱片时间。
山居诗
释延寿（宋代）

平生初志已酬之，怀抱怡然寂有归。
古帙懒开缘得意，幽房长闭为忘机。
数行鸟阵连云没，一带泉声隔岭微。
道合古今浑总是，何须更虑昔年非。
佛成道
释道璨（宋代）

迷是谁兮悟是谁，山僧赢得眼如眉。
新糊纸被烘来暖，睡到天明日上时。
园中杂咏
陆游（宋代）

艺花本无多，过眼那复遗。
阴阴一园绿，佳处乃在兹。
悠然东窗下，顾与枕簟宜。
风轻竹解箨，雨足果压枝。
题城南书院三十四咏
张栻（宋代）

山色顿清秋欲半，湖光更净日平西。
凉风猎猎低荷盖，归翼翩翩度柳堤。
和王右司游南岳三绝
王炎（宋代）

懒跨狨鞍趁晓班，却空蜡屐小游山。
山头草木生光彩，玉节曾行紫翠间。
东郊次韵器资子开六绝句 其三 谩成
刘摰（宋代）

昔年花卉烂春林，今日重来老病侵。岁月漫为流俗叹，行藏谁见古人心。
子陵钓台
王存（宋代）

严公英魄去何之，江上空馀旧钓矶。古木苍烟鸲鹆噪，清波白石鹭鸶飞。

山中秋色香粳熟，垄下朝寒赤鲤肥。何事夷齐耻周粟，一生憔悴首阳薇。
风入松·为友人放琴客赋
吴文英（宋代）

春风吴柳几番黄。欢事小蛮窗。梅花正结双头梦，被玉龙、吹散幽香。昨夜灯前歌黛，今朝陌上啼妆。
最怜无侣伴雏莺。桃叶已春江。曲屏先暖鸳衾惯，夜寒深、都是思量。莫道蓝桥路远，行云中隔幽坊。
题陈令壁
杨杰（宋代）

地胜江山国，风清令尹家。酒阑寒食夜，月上海棠花。
长安秋夕（一作中秋感怀）
戎昱（唐代）

八月更漏长，愁人起常早。闭门寂无事，满院生秋草。

昨宵西窗梦，梦入荆南道。远客归去来，在家贫亦好。
蜀头陀客吴岁久持行精勤有道者也
林景熙（宋代）

三峡无归梦，间云澹石床。
半生修白社，孤影寄朱方。
觉路心如月，高年顶不霜。
翻邻来往者，终日为谁忙。
寄衣曲 其二
宋无（元代）

征衣须早寄，遥忆藁砧寒。莫讶啼痕少，相思泪已乾。